b'\n_START_ARTICLE_\nSteenske Forlag\n_START_PARAGRAPH_\nSteenske Forlag (etablert 1829) var et norsk bokforlag, opprinnelig kalt Det Steenske Bogtrykeri._NEWLINE_I likhet med Cappelen som ogs\xc3\xa5 ble etablert i 1829, var Steenske en bokhandel, som hadde eget trykkeri som bigeskjeft. Theodor Steen (1825\xe2\x80\x931901) ledet det p\xc3\xa5 sent 1800-tall, og var en av de som startet Den norske forleggerforening. Steenske hadde p\xc3\xa5 denne tiden blitt  et forlag som ga ut medisinsk og liberal religi\xc3\xb8s litteratur._NEWLINE_Han ble etterfulgt av datteren Ingeborg Steen (1870\xe2\x80\x931937), som ved innvelgelsen ble f\xc3\xb8rste kvinne noensinne i forleggerforeningen. Hun var ogs\xc3\xa5 William Nygaard d.e. sin suppleant til diskusjoner med Kirkedepartementet. Under hennes ledelse begynte forlaget \xc3\xa5 gi ut endel skj\xc3\xb8nnlitteratur._NEWLINE_Fra 1917 var det ledet av Torger Baardseth som ogs\xc3\xa5 kj\xc3\xb8pte det sammen med J\xc3\xb8rgen Wright Cappelen fra Ingeborg Steen da hun ga seg i 1919. Det ble samtidig et s\xc3\xb8sterforlag til Cappelen, formelt eid av de samme. De to (s\xc3\xb8ster)-forlagene var samlokalisert og ga stort sett ut skolelitteratur, mens Steenske fortsatte med litt mer skj\xc3\xb8nnlitteratur._NEWLINE_I 1943 ble Steenske endelig innlemmet i Cappelen.'